**Vyhlásenie o rozporoch**

**k návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 330/2018 Z. z., ktorým sa ustanovuje výška sadzieb poplatkov za uloženie odpadov a podrobnosti súvisiace s prerozdeľovaním príjmov z poplatkov za uloženie odpadov v znení nariadenia vlády č. 33/2020 Z. z.**

Návrh nariadenia vlády sa predkladá s rozporom so Združením miest a obcí Slovenska.

**1. ZMOS zásadne nesúhlasí s návrhom nariadenia - ako celok.**

ZMOS prioritne nesúhlasí so znížením výšky príjmov obcí, na území ktorých sa nachádza skládka odpadov, ako je navrhnuté v prílohe č. 4. Principiálne nesúhlasí s návrhom na prerozdelenie príjmov Environmentálneho fondu z poplatkov za uloženie odpadov na skládky odpadov a na odkaliská a požaduje finančnú podporu triedeného zberu biologicky rozložiteľného kuchynského odpadu z domácností zo štátneho rozpočtu – kapitoly MŽP SR.

Vyjadrenie MŽP SR: Z dôvodu zabezpečenia finančných prostriedkov aj pre novú skupinu obcí, ktoré majú zavedené a zabezpečené vykonávanie triedeného zberu biologicky rozložiteľných kuchynských odpadov z domácností, navrhuje sa úprava mechanizmu prerozdeľovania príjmov Environmentálneho fondu z poplatkov za uloženie odpadov na skládky odpadov a na odkaliská vrátane výšky príjmov z poplatkov za uloženie odpadov na skládku odpadov na odpad, ktorý nie je nebezpečný a aj na skládku odpadov na nebezpečný odpad v prílohe č. 4. MŽP SR ako ústretový krok navrhlo ZMOS-u, že v roku 2021 ponechá v prílohe č. 4 výšky príjmov z poplatkov za uloženie odpadov pre obce, na území ktorých sa nachádza skládka odpadov, ale s perspektívou zníženia o 1 euro za tonu nie nebezpečného odpadu a o 3 eurá za tonu nebezpečného odpadu v roku 2022 a nasledujúcich kalendárnych rokoch, ako bolo pôvodne navrhnuté. Táto ponuka bola odmietnutá, nakoľko ZMOS trvá na ponechaní pôvodnej výšky príjmov na 1 + 2 kalendárne roky.